Grete Schødts (S), 2005-01-13:
For 3 år siden lovede statsministeren, at nu skulle de ældre have det bedre, det skulle være slut med stopurene i hjemmeplejen.
Ja, sådan sagde han.
Men det gik helt anderledes, det gik ikke lige efter bogen, og det gik heller ikke efter statsministerens hoved, hvis man skal tage ham på ordet, for i dag er der færre ældre, der får hjemmehjælp, og de, der får, oplever, at deres hjemmehjælpere har mere travlt end tidligere.
Billedet, der står sort på hvidt og dokumenteres af en række undersøgelser, viser, at det er gået den gale vej.
Det ser sort ud med VK-regeringens valgløfter, derfor har vi igen og igen gjort regeringen opmærksom på problemerne, og igen i december gav vi den mulighed for at rette op, da vi kaldte socialministeren i samråd for at forklare de nye tal fra Danmarks Statistik.
Dette lovforslag, vi behandler i dag, er en revision af frit valg-loven, og det er et klart bevis på, at VK-regeringen vender det døve øre til, når man gør opmærksom på virkeligheden, på vilkårene i hjemmeplejen og på hverdagen hos de ældre.
Hvorfor så det, kan man spørge.
Var det ikke den hverdag og de vilkår, statsministeren ville forandre?
Jo, måske.
Men et andet projekt overskyggede kampen mod stopurene og overhalede hensynet til de ældre indenom.
Det projekt er en del af det, vi behandler i dag, nemlig frit valg-ordningen.
Det tankevækkende er, hvilket frit valg man vil kæmpe for i den her revision, for det er ikke de ældres, det er ikke kampen for at forbedre hverdagen ude i de danske pensionisters hjem, det er heller ikke kampen for at skaffe mere tid i hjemmeplejen eller en kamp for at give den ældre mulighed for at købe en time hos sin egen hjemmehjælper fra kommunen.
Nej, men har fru Hansen en privat leverandør, så kan hun købe alt det, hun vil, og det kalder vi ulige vilkår.
VK-regeringens valg er et frit valg, der skal tilgodese det private marked.
Derfor indeholder revisionen også en række initiativer til, hvordan det skal blive nemmere for private leverandører at komme ind på markedet i fremtiden.
Frit valg M040S33983504KAJE.FM.FM Page 3452
Monday, February 14, 2005 12:41 PM ønsker de færreste ældre at benytte sig af.
Det er den største fiasko, vi nogen sinde har lavet for 500 mio. kr. om året.
10 pct. af 200.000 mulige har vist interesse, og det koster mellem 50.000 og 100.000 pr. person i ren administration, uden at det giver mere hjemmehjælp til den enkelte.
Med revisionen lægger man op til et voksende marked og stigende fokus på at udlicitere ældreområdet.
Derfor står der også i lovforslaget, at det er regeringens opfattelse, at øget anvendelse af udbudsmodellen vil medføre administrative økonomiske fordele for kommunerne og en væsentlig samfundsøkonomisk gevinst.
Ja tak, hr. lærer.
Hvor er fru Hansen henne i det?
Der står intet om bedre vilkår for de ældre, intet om mere tid hos de ældre eller mere medinddragelse af de ældre, intet om bedre uddannelse af det personale, der til daglig er sammen med de ældre.
Denne revision er først og fremmest en forbedring af markedet for ældreplejen.
For Socialdemokratiet handler god ældrepleje om at sætte de ældre i centrum, om at give dem nogle gode rammer og en tryg og værdig alderdom.
Netop derfor hverken vil eller kan vi stemme for et forslag om ældrepleje, der ikke bruger så meget som et eneste ord på at beskrive, hvordan man tager udgangspunkt i det enkelte menneske for at forbedre det enkelte menneskes vilkår.
Revisionen her er et klart signal om, hvilken vej regeringen ønsker at gå, men Socialdemokraterne vil en anden vej.
Det frie valg er et valg mellem mennesker og marked, et valg mellem, om det er de private virksomheder, der skal have mere indflydelse, eller det er de ældre, der skal have mere frit valg og selv kunne bestemme over deres hverdag.
For Socialdemokratiet står det klart: Vi kan ikke bakke op om det marked, de ældre ikke selv ønsker, heller ikke om det lovforslag, der betyder mere administration og færre midler til rigtige hjemmehjælpstimer.
For os er målet sat, vi står af her, og vi sætter mennesket i centrum.